Dávid. Ǎ Ńtondôbə, ábə wa ńgɔ ma bɛ́de ǹsísīm wáma, 2Ǎ Zāmbá wáma, wǎ māfidí, tə wasáma ma ! Tə miǹzízíŋ myáma myákpə́gələ ma ! 3Ényɔ́ ósə yǎ ā fidi wa ǎ bəbələ osɔ́n, hədá osɔ́n ású bə́búg mətǐŋ, bâsob ai mɔ́ bīvwē. 4Ǎ Ńtondôbə, bɔ̌ naa mə́ yəm məzěn móe; yə́gələ ma miǹdzɔ́ŋ míe. 5Wulúgu ai ma ḿfág bə́bə́lá woe a nə́, yə́gə́lə ma ! Amú ó nə é Zambá ā kode ma, mayanga wa məmǒs mə́sə. 6Ǎ Ńtondôbə, dúgán tsog mvam dzoe ai fúlú enyie mətǐŋ dzoe, á wazuzu yǎ walədē kɔ́m ! 7Tə áfə wabad tsǒg bivǔs yā ábōg mə̄ ngábə́ ndómán, tsogó ma hə ású fúlú ebaala mətǐŋ dzoe, ású ábəŋ ńnə́m dóe ǎ Ńtondôbə. 8Ǹtondôbə a nə akyaí tə́tə̄lə́ ai abəŋ ńnə́m tē, asú tē ā dúgán tə́lē bə̄dími á zēn. 9A bɔ nâ bə́ wūlū á zēn sósōō ébá bə́ nə́ édzɔdi nyɔ́l a yəgələ̌ fə̄ bɔ́ zēn dzīē. 10Miǹdzɔ́ŋ mí Ńtondôbə mísə̄ mí nə ebaala mətǐŋ ai bə́bə́lá, ású ébá yā bányie məmvéndé yā élad amvóé dzíé. 11Ǎ Ńtondôbə, ású ólugú dzwé dóe, dzǔ ma evǔs dzámā amú é nə anén. 12Yə mod ziŋ a kɔn Ńtondôbə wɔ̌ŋ ? Ǹtondôbə a lə́dē nyé é zēn ā yəan tɔ́b. 13A yi lǒd mə̄lú móé á mvɔ̄m étē, mvɔŋ bod dzié yayi bi sí. 14Ǹtondôbə a kad ébá bâkɔn nyé wɔ̌ŋ mam mə́ ndímba, ai ḿbɔ̄án ā bɔ̄ nâ bə́ yəm elad amvóé dzíé. 15Mís máma mə́ tīī ai Ǹtondôbə kɔ́m ésə, amú a tīī ma məkǒl á mə̄vɔ́d. 16Vəŋán ábə ma, ó kud mə ngɔ́l, amú mə nə etám mə bəgə́ fə ebyandí. 17Wɔ̌ŋ ó bə̄lə́ mā, vɔ́lígi ma á miǹsiŋilǐ yā myálad ma ǹnə́m ! Vaígi ma á miǹdzǔg myáma 18Bəbə́gə amalá dáma ai étūŋ māwú, fímígi ma miǹsə́m myáma mísə ! 19Bəbə́gə̄ ábím ézɔ̌b mīǹzízíŋ myámā mí nə́, abím ḿbə̂ zíŋ ai mətóm bə́ bə̄lə́ ású dáma. 20Baala tə ma enyiŋ, kodége ma ! Tə masáma amú wǎ ó nə̄ ásɔbɔ́ dáma. 21Ǹtúd ényiŋ ai tə́tə̄lə́ byânyie ma, amú māyanga wa. 22Ǎ Zāmbá ! Kodégē Ísraɛ̂l, kodégē nyé á ḿbə̂ dzam ásə.